
ROMÂNIA

JUDEȚUL ALBA

MUNICIPIUL ALBA IULIA
PRIMAR
Nr.71.298/20.06.2024

REFERAT DE APROBARE
pentru proiectul de hotărâre privind respingerea plângerii prealabile referitoare la revocarea HCL nr.521/2023 privind aprobarea rezilierii unilaterale parțiale a contractului de concesiune nr.4935/2007 formulate de către SC EROL RESTAURANTS SRL

Prin proiectul de hotărâre supus spre dezbatere Consiliului Local al municipiului Alba Iulia, propun respingerea plângerii prealabile înregistrate la Primăria municipiului Alba Iulia sub nr.70.685/19.06.2024, formulate de către SC EROL RESTAURANTS SRL, referitoare la revocarea HCL nr.521/2023 privind aprobarea rezilierii unilaterale parțiale a contractului de concesiune nr.4935/2007 ca neântemeiată și menținerea ca temeinică și legală a Hotărârii nr.521 din 2023 a Consiliului Local al municipiului Alba Iulia.


Cu privire la adoptarea HCL nr.521/20.12.2023, vă reamintim următoarele:


La data de 13.02.2007 a fost încheiat contractul de concesiune nr. 4935/2007, între Consiliul Local al Municipiului Alba Iulia, în calitate de concedent și Ali Tunan Ghiursel în calitate de concesionar, aplicându-se dispozițiile HCL nr.64/2003, privind parcelarea și concesionarea unor imobile (terenuri) situate în Alba Iulia, Pasaj Centru, precum și dispozițiile HCL nr.164/2003,  privind parcelarea și concesionarea unui imobil (teren) situat în Alba Iulia, Pasaj Centru.


Obiectul contractului de concesiune nr. 4935/2007 l-a constituit un numar de 4 imobile teren construibil, înscrise în CF nr. 31426 Alba Iulia, după cum urmează: 
nr. ORD a+8, nr. Top. 2197/13/1/3/1, teren construibil în suprafață de 61 mp., având NCP6604,

nr. ORD a+9, nr. Top. 2197/13/1/2, teren construibil în suprafață de 126 mp., având NCP6605,

nr. ORD a+10, nr. Top. 2197/13/1/3/4, teren construibil în suprafață de 192 mp., având NCP6606,

nr. ORD a+11, nr. Top. 2197/13/1/3/5/3, teren construibil în suprafață de 313 mp., având NCP6607


În conformitate cu prevederile art. 5, 6, 7 din Contractul de concesionare nr. 4935/2007, coroborate cu prevederile pct. 8.5. și pct. 5.3.1. din Caietul de sarcini privind concesionarea terenului situat în Municipiul Alba Iulia, Pasaj Centru, concesionarului îi revine obligația de a asigura pe perioada concesionării regularizarea și continuitatea activității în scopul căreia a fost concesionat terenul, iar în caz de nerespectare de către concesionar a obligațiilor asumate prin contract și prin Caietul de sarcini, concesiunea se retrage și contractul se reziliază.

Având în vedere faptul că în ultimii ani concesionarul nu a desfășurat nicio activitate pe imobilele teren situate în Municipiul Alba Iulia zona Pasaj Centru, identificate cu nr. ORD a+10, nr. Top. 2197/13/1/3/4, teren construibil în suprafață de 192 mp., având NCP6606, respectiv nr. ORD a+11, nr. Top. 2197/13/1/3/5/3, teren construibil în suprafață de 313 mp., având NCP6607, a fost aprobată de către Consiliului Local  al municipiului Alba Iulia rezilierea unilaterală parțială, din culpa concesionarului, în cauză considerându-se a fi aplicabile dispozițiile art.1549 din Legea nr. 287/2009 privind Codul civil, republicată, cu modificările și completările ulterioare, ale Contractului de concesiune nr. 4935/2007, încheiat între Consiliul Local al Municipiului Alba Iulia și Ali Tunan Ghiursel și pe cale de consecință retragerea din contractul ante-menționat a Municipiului Alba Iulia cu imobilul teren în suprafață de 192 mp, înscris în CF nr. 31426, Alba Iulia, având nr. top: 2197/13/1/3/4 și cu imobilul teren în suprafață de 313 mp înscris în CF nr. 31426, Alba Iulia, având nr. Top: 2197/13/1/3/5/3.


Ulterior adoptării HCL nr.521/2023, petenta SC EROL RESTAURANTS SRL a formulat o plângere prealabilă, plângere înregistrată la Primăria municipiului Alba Iulia sub nr.69.437/17.06.2024, prin care solicită revocarea HCL nr.521/2023 precum și a tuturor avizelor și a rapoartelor care au stat la baza adoptării acestei hotărâri, motivele solicitării fiind cele invocate în cuprinsul plângerii.


Considerăm că se impune respingerea plângerii prealabile formulate de petenta SC EROL RESTAURANTS SRL ca fiind neântemeiată pentru următoarele considerente:


Potrivit dispozițiilor art.7 alin.(3) din Legea nr.554/2004 – Legea contenciosului administrativ, cu modificările și completările ulterioare, ” este îndreptăţită să introducă plângere prealabilă şi persoana vătămată într-un drept al său sau într-un interes legitim, printr-un act administrativ cu caracter individual, adresat altui subiect de drept. Plângerea prealabilă, în cazul actelor administrative unilaterale, se va introduce în termen de 30 de zile din momentul în care persoana vătămată a luat cunoştinţă, pe orice cale, de conţinutul actului. Pentru motive temeinice, plângerea prealabilă se poate formula şi peste termenul de 30 de zile, dar nu mai târziu de 6 luni de la data la care a luat cunoştinţă, pe orice cale, de conţinutul acestuia. Termenul de 6 luni prevăzut în prezentul alineat, precum şi cel prevăzut la alin. (1) sunt termene de prescripţie.”


După cum se poate observa din textul de lege mai sus citat este îndreptăţită să introducă plângere prealabilă şi persoana vătămată într-un drept al său sau într-un interes legitim, printr-un act administrativ cu caracter individual, adresat altui subiect de drept.

Din textul plângerii prealabile formulate de către petenta SC EROL RESTAURANTS SRL, considerăm că petenta nu poate justifica în nici un fel existența unui drept al său sau al unui interes legitim care să-i fie vătămat prin dispozițiile HCL nr.521/2023.


Faptul că între petentă și concesionarul Ali Tunan Ghiursel a fost încheiat un contract de comodat prin care dl.Ali Tunan Ghiursel a transmis în folosință gratuită către SC EROL RESTAURANTS SRL un spațiu comercial situat în municipiul Alba Iulia, str.Calea Moților, nr.3A în scopul utilizării acestui spațiu de către petentă în scopul desfășurării activității de restaurant, considerăm că nu constituie în favoarea petentei SC EROL RESTAURANTS SRL un drept sau un interes legitim care să fie vătămat prin adoptarea HCL nr.521/2023, deoarece prin contractul de comodat concesionarul Ali Tunan Ghiursel nu putea transmite un drept de folosință gratuită decât asupra construcțiilor care sunt proprietatea sa nu și asupra terenurilor aferente acestora și terasei sezoniere deschise.


Parcelele de teren ce fac obiectul HCL nr.521/2023 au fost folosite de către dl.Ali Tunan Ghiursel ca și terasă deschisă aferentă spațiului comercial, cu caracter sezonier, pe aceste parcele neexistînd construcții permanente cu excepția unui bar exterior din lemn, care a fost demolat de către mdl.Ali Tunan Ghiursel în urmă cu câțiva ani, fiind într-o stare avansată de degradare.


Prin urmare, petenta SC EROL RESTAURANTS SRL nu a folosit niciodată acele suprafețe de teren începând cu data încheierii contractului de comodat între aceasta și dl.Ali Tunan Ghiursel (23.10.2020), nici în contextul apariției pandemiei de coronavirus și nici mai apoi, ceea ce înseamnă că pentru desfășurarea în bune condiții a activității sale nu are nevoie de cele două suprafețe de teren.


Chiar dacă am putea presupune că petenta ar avea neapărată nevoie de cele două suprafețe de teren pentru desfășurarea în bune condiții a activității sale, retragerea dreptului de concesiune al dlui.Ali Tunan Ghiursel nu împiedică în nici un fel desfășurarea activității petentei și amenjarea unei terase cu caracter sezonier, SC EROL RESTAURANTS SRL putând amplasa o terasă sezonieră pe acele suprafețe de teren potrivit dispozițiilor Regulamentului privind amplasarea, organizarea și funcționarea teraselor sezoniere în municipiul Alba Iulia, aprobat prin HCL nr.94/2013, modificat prin HCL nr.103/2014, ca și toți ceilalți subiecți de drept care desfășoară astfel de activități(bar-restaurant)

La redactarea prezentului proiect de hotărâre au mai fost avute în vedere dispozițiile art.129 alin.(2) lit."c", art.129 alin.(6) lit.”b”, ale art.139 alin.(3) lit.”g”, ale art.196 alin.(1) lit.”a” și art. 362 alin.(1) din OUG nr.57/2019 privind Codul Administrativ, cu modificările și completările ulterioare.

Primar

Pleșa Gabriel Codru
